MS «Hordaland»

MS «Hordaland» var i perioden 1937-1970 en lokalrutebåt tilhørende Hardanger Sunnhordlandske Dampskipsselskap. I 1970 ble den solgt til AS Jøsenfjord Rutelag og omdøpt «Ombofjord». De ble benyttet i dette selskapets ruter i Ryfylke frem til 1976.


== MS «Hordaland» ==
Mai 1937: Levert fra AS Mjellem & Karlsen, Bergen (byggenr. 66) som lokalrutebåt «Hordaland» til Hardanger Sunnhordlandske Dampskipsselskap, Bergen. Den kostet kr.280 000. Kjenningsmål: 115,6’ x 21,4’ x 10’  Brt:235. Motor: 4syl 2tev Wichmann   300bhk. HSD vurderte flere ulike navn, bla. «Moster» og «Skånevik», før man landet på «Hordaland». «Hordaland» ble bygget for lokalruten på Kvinnherad og for lokalruten Odda-Granvin (i korrespondanse med jernbanen i Granvin), men var gjennom årene innom de fleste av HSDs ruter som avløser. Den var også utstyrt for å kunne avløse også i de lengre rutene.
9. april 1940: «Hordaland» gikk i rute i Indre Hardanger. Rekvirert som troppetransport for norske soldater sammen med rederiets «Granvin» og «Eidfjord» som befant seg i samme område.
25. april 1940: «Hordaland» lå om natten ved kai i Kinsarvik, hvor der også lå et tysk malmskip som var tatt som prise av den norske marinen. Da tyske krigsskip kom inn fjorden om natten, åpnet de ild ved Trones, som ble besvart fra norske stillinger i land. I trefningene fikk «Hordaland» en kald granat i siden, men uten å få særlig skade.
Høst 1940: opplagt på grunn av oljemangel, -først i Flakkavåg, -siden i Fjelberg og Matre.
Høst 1941: På grunn av rykter om at tyske myndigheter ville rekvirere båten, ble den satt i rutefart igjen. Tyskerne kalte dette sabotasje og truet med å skyte dersom båten forlot Bergen. Ved å vise til noen småsprekker i to av sylindrene i maskinen, lykkes det rederiet å få rekvisisjonen utsatt til den hadde vært på verksted. Reparasjonen ble imidlertid gjort ved kai i Bergen, og «Hordaland» ble ikke rekvirert.
27. august 1945: «Hordaland» møtte KNM «Stord» (med Kong Haakon VII ombord) med eskadre, på Byfjorden sammen med flere andre lokalrutebåter.
1946: Reparert og ombygd. Broen løftet en etasje for å få bedre utsikt. Nytt styrehus med ny salong under.
1953: Ombygd motor.
1957: Forlenget og noe ombygd ved Br. Lothe AS Flytedokken, Haugesund.  Lasterommet forstørret fra 86m3 til 124m3. Registrert for 250 passasjerer og 6 biler på fordekk. Nye kjenningsmål: 134,5’ x 21,4’ x 9,9’   brt:274. Ved levering satt inn i ruten Bergen-Hardanger-Odda sammen med eierselskapets lokalruteskip «Stord».


== MS «Ombofjord» ==
6. april 1970: solgt til AS Jøsenfjord Rutelag, Stavanger for kr.125 000. Omdøpt «Ombofjord». Noe ombygd ved eierselskapets verksted på Buøy i Stavanger. Ny salong (ble nå registrert for 250 passasjerer).  Båten ble også vurdert forlenget med bildekk akter, men dette ble ikke noe av. Brt:244. Ny motor montert: 7syl 4tev MAN dieselmotor  710bhk (1961)  -12 knop.
20. april 1970: Satt i fart som avløser for eierselskapets øvrige lokalrutebåter, mens de var inne til årlig oppussing. Avløste først «Årdalsfjord» i ruten Stavanger-Sjernarøy-Ombo-Foreneset-Erfjord («Årdalsfjord» i sin tur avløste Haugesund Dampskibsselskabs ferge «Tre Måker» i ruten Haugesund-Stavanger). Avløste siden i andre ruter.
Sommer 1970, 1971, 1972 og 1973: Benyttet i rute på Vadla i Jøsenfjorden, Hålandsosen, Bogsund i Erfjord og Jørstadvåg på Ombo. Hver søndag gikk den Skiftun (kl.06.30)-Hjelmeland-Ølesund-Skår-Skartveit-Byre-Sørvåg-Kjølevik-Sørvåg (kl.09.40, -med korrespondanse med eierselskapets «Hjelmelandsfjord» fra Stavanger)-Bokn-Skartveit-Skår-Eidssund-Knutsvik (kl.11.45-16.45)-Skiftun-Vestersjø-Randa-Skartveit-Børøy-Byre-Bokn-Sørvåg-Stavanger (kl.20.15). Lå opplagt ved eierselskapets verksted på Buøy i Stavanger om vinteren.
September 1973: Opplagt ved rederiets verksted på Buøy i Stavanger som reservebåt. Tidvis i fart. At «Ombofjord» manglet bildekk akter og kun tok 2-3 biler på lasteluken forut, gjorde båten mindre egnet i rutene enn rederiets øvrige skip. Rederiet vurderte ombygning til bildekk akter, eller å senke lasteluken på fordekket til dekkshøyde for å få plass til flere biler, men dette ble ikke noe av.
1. januar 1976: Eierselskapets fartøy og ruter overtatt av Det Stavangerske Dampskibsselskab, Stavanger. DSD hadde ikke bruk for «Ombofjord» som ble sirkulert for salg umiddelbart.


== Etterhistorie ==
18. mars 1976: Solgt til Simon Møkster, Stavanger. Omdøpt «Edelweiss». Benyttet som hjelpeskip (messe og oppholdsrom) under bygging av betong-plattformunderstell i Gandsfjorden. Siden benyttet på samme måte på Stord.
Desember 1976: Kom tilbake til Stavanger, klasset og solgt til Caravan Shipping Co. Ltd. / v. Michel Amine Aratingi, Limassol, Kypros. Omdøpt «Roumieh».
13. januar 1977: Avgikk fra Stavanger i full storm. Da båten kom til Guernsey var en av livbåtene blåst av. Dette ble utbedret, før man fortsatt til Gibraltar for bunkring og videre til Kypros. Skulle angivelig så settes inn i rute mellom Famagusta på Kypros og Beirut.
1978: Dregget av ankrene og drev på land ved Jounieh.
November 1978: Slettet fra Lloyd's Register som forlist.


== Referanser ==


== Kilder ==
«Fjordabåten»  Dag Bakka jr.  1994
«Over Fjord og Fjell, HSD 1880-1980»  Bård Kolltveit  1980
«Båtene våre, -hvor ble de av?»  Dag Bakka jr. for Bergens Tidende  1984(?)
«Fjordabådane»  Magnus Torgersen 1981
Artikkel om Jøsenfjord Rutelag av Alf Johan Kristiansen i tidsskriftet «Skipet» 2.1991
«Fjordabåtene»  Jone Laugaland 2005
Artikkel om HSD av Per Alsaker i «Skipet».


== Eksterne lenker ==
(en) MS «Hordaland» – Den internasjonale sjøfartsorganisasjonen